钦定古今图书集成/明伦汇编/氏族典/第133卷 > 《廖用贤尚友录》 > 荀伯玉
## 钦定古今图书集成/明伦汇编/氏族典/第133卷 > 《廖用贤尚友录》 > 荀伯玉

按《南齐书荀伯玉传》：“伯玉字弄璋，广陵人也。祖永，南
谯太守。父阐之，给事中。伯玉少为柳元景抚军板行
参军，南徐州祭酒，晋安王子勋镇军行参军。泰始初子勋举事，伯玉友人孙冲为将帅，伯玉隶其驱使，封
新亭侯。事败，伯玉还都，卖卜自业。建平王景素闻而
招之，伯玉不往。太祖镇淮阴，伯玉归身结事，为太祖”
冠军刑狱参军。从太祖还都，除奉朝请，转太祖平南
府晋熙王府参军。太祖为南兖州，伯玉转为上镇军
中兵参军，带广陵令，除羽林监，不拜。昇明初，仍为太
祖骠骑中兵参军，除步兵校尉，不拜，仍带济阳太守，
中兵如故。霸业既建，伯玉忠勤尽心，常卫左右。加前
军将军，随太祖太尉府转中兵将军。建元元年，封南
丰县子，四百户。转辅国将军、武陵王征卤司马，徙为
安成王冠军司马，转豫章王司空谘议。世祖在东宫，
专断用事，颇不如法。伯玉因世祖拜陵后密启之。上
大怒，检校东宫。世祖深怨伯玉。上崩，伯玉遭父忧，除
冠军将军、南濮阳太守，未拜，除黄门郎。世祖转为豫
章王太尉谘议，俄迁散骑常侍。伯玉忧惧无计，上闻
之，以其与垣崇祖善，虑相扇为乱，加意抚之，伯玉乃
安。永明元年，垣崇祖诛伯玉，并伏法，时年五十。